ming030890/wiki-yue-high-quality huggingface dataset:
張振朗

張振朗（粵拼：zoeng1 zan3 long5，Owen Cheung，1987年7月20號—）係香港男演員，依家係香港無綫電視經理人合約藝員。喺香港專業教育學院同第25期無綫電視藝員訓練班畢業。佢出道初期畀人叫做「翻版張智霖」。
2019年，佢受到黃心穎「安心偷食」事件影響，令佢擔正男主角嘅劇集《堅離地愛堅離地》同《牛下女高音》變倉底貨，之後又因警民衝突而令劇集《機場特警》播映無期，被網民賜名無綫「地獄黑仔王」。
佢依家同ViuTV女藝人楊偲泳拍拖。
張振海

張振海，香港親中派政治人物兼中醫界人士。

選舉經歷
喺2021年9月，佢經指定團體提名(港區世界中聯理事協會)成為香港特别行政區選舉委員會中醫界委員。
張才人

張才人，係大韓民國嘅一個女藝人同埋歌手。
張掖甘州機場

張掖甘州機場（粵音：zoeng1 jik6 gam1 zau1 gei1 coeng4）係喺中國甘肅嘅一個機場，喺2011年嗰陣起好兼且開放畀人用嚟搭飛機。
張振煊

張振煊，本名張振寰，中國內地演員，曾經喺新加坡發展，並且係新傳媒八公子其中一人。直到2018年，同新傳媒合約完咗，就返去中國內地發展，2020年用咗『張振煊』做而家嘅藝名。

早年生涯
張振煊喺中國四川出世，細個嗰陣去咗新加坡，然後喺新加坡國立大學讀咗一個土木工程嘅學位。

演藝生涯
2008年，佢參加咗新傳媒U 頻道嘅《唯我獨尊》，畀新傳媒發掘，開始咗演藝生涯。之後，佢喺新傳媒拍咗唔少電視劇，而且都獲得唔少獎項，喺新加坡人氣唔錯。
佢同新傳媒嘅合約喺2018年約滿之後，去到2019年認識咗王京花，然後就加入咗王京花嘅星河文化，喺內地重新出發。佢接受訪問嗰陣又提到，同對方簽約，部份係因為王京花覺得佢嘅古裝同民初造型都唔錯。
張振興伉儷書院

張振興伉儷書院（英文：Chong Gene Hang College）係香港一間男子中學，喺1971年開辦。地址係港島東區柴灣祥民道12號。為咗紀念捐款起學校嘅美籍華僑張振興先生同佢夫人，學校以佢哋命名。

歷史
創校人張振興先生來自廣東開平。1920年代，佢到美國佢阿哥嘅洗衣鋪做工，後來佢喺波士頓開設自己嘅洗衣鋪。1968年，張先生返到香港，但1年之後佢夫人過身，遺願係希望將佢哋畢生積蓄用來辦學，創立一間學校等更多貧困細路能夠有書讀。張先生自己正正係細個冇機會接受教育。卒之，佢哋捐咗50萬港紙，起咗呢間學校。

知名舊生
袁漢榮，香港拆彈專家。
邵仲衡，香港演員，代表作《大時代》。
丘建威，香港足球員。
鄭松泰，香港政治人。
張招興

張招興，香港親中派政治人，香港再出發大聯盟發起人之一。
張振傑

張振傑（英文：Cheung Chun Kit，1988年—），係香港土木工程師，東區區議會興東選區前任議員。
張振傑喺香港科技大學土木及結構工程學士同香港浸會大學公共行政及管理碩士畢業。2016年香港選舉委員會界別分組選舉入面，佢當選選舉委員會工程界委員。
2019年區議會選舉入面，佢當選東區區議會興東選區議員，打低在位兩屆嘅工聯會許林慶，但喺2021年7月7號宣布劈炮唔撈。
文麗雙築

文麗雙築（英文：Manly Villa），係香港一個私人住宅屋苑，喺香港島黃竹坑海洋公園道38號，由8座三層高嘅獨立平房組成，編號分別由A1到A7再加B1。文麗雙築嘅位置喺香港海洋公園海濱樂園（山下園區）東南面，因而經常畀人誤以為屋苑係海洋公園嘅範圍或者飛地，但事實上屋苑同佢通去外間嘅車路都係公園範圍外面。

史
文麗雙築現址塊地早喺海洋公園起之前已經有起屋。根據香港海洋公園1972年批地契約，地契圖則顯示文麗雙築現址塊地係屬於「RBL 853」地段（鄉郊建屋地段第853號），上面已經起咗建築物。而文麗雙築而家嘅建築係喺1977年獲得政府嘅規劃許可，並喺1983年5月入伙。另外，雖然文麗雙築獲編配門牌「海洋公園道38號」，但根據地政總署嘅街道命名公告，海洋公園道只係去到海洋公園西側近警校道東面入口嘅位置，所以由嗰個位置開始通去文麗雙築嘅車路並無納入海洋公園道嘅一部份。
文魁

文魁（本名文奎；9月13號—），係中國男歌手、音樂製作人。

經歷
佢出咗第一隻專輯《確定讓你幸福》。

音樂作品
呢個表唔完整，歡迎加料。
《愛輸給了誰》
斐波那契拈

斐波那契拈（英文：Fibonacci nim）係一隻減法博弈（subtraction game），係拈（nim）嘅一個變體。博弈入邊有一堆金幣，兩位玩家輪流攞走金幣，每次最少攞一個，第一次可以攞任意數量嘅金幣，不過唔可以攞嗮，之後每次最多只可以攞上一手嘅兩倍，攞到最後一個金幣就贏。喺呢個博弈嘅分析入邊，斐波那契數好重要，事實上呢個博弈嘅解係，如果一開始嘅金幣數係斐波那契數就後手贏，唔係就先手贏。如果得一堆金幣嘅話，呢個博弈係已經解決咗，但係多過一堆就係未解嘅。
斐波那契數係一列用遞歸關係定義嘅數列，第一、二項都係 1，之後每項就係上兩項加埋：1+1 = 2、1+2 = 3、2+3 = 5咁，頭十項係：1、1、2、3、5、8、13、21、34、55（OEIS數列A000045）。

規則同歷史
斐波那契拈係雙人博弈，佢哋輪流攞同一堆金幣，第一吓唔可以攞嗮，之後每一步最多可以攞上一步嘅兩倍。博弈跟正常博弈慣例，攞最後一個金幣就贏。
Michael J. Whinihan喺1963年第一個講呢個博弈，佢話係俄勒岡州立大學數學家Robert E. Gaskell發明嘅。佢依家叫斐波那契拈係因為喺分析入邊會出現斐波那契數。
小心唔好同另一個有時都叫斐波那契拈嘅博弈撈亂，喺嗰個博弈入邊每位玩家每次可以攞走某一個斐波那契數咁多嘅金幣。

例子
假如一開局有 10 個金幣：
10 嘅 Zeckendorf 表示係 10 = 8 + 2，最細出現嘅斐波那契數係 2；開局限額係 9，大過 2，所以第一個玩家攞 2 個金幣，剩低 8 個。
依家有 8 個金幣，新限額係 4。第二個玩家無必勝策略，而且攞 3 或者 4 個金幣嘅話第一個玩家可以即刻贏，假設第二個玩家攞 2 個金幣，剩低 6 個。
依家有 6 = 5 + 1 個金幣，新限額係 4。第一個玩家攞 1 個金幣，剩低 5 個。
5 個金幣，新限額係 2。如果第二個玩家攞 2 個金幣會即刻輸，假設佢攞 1 個金幣，剩低 4 個。
4 = 3 + 1 個金幣，新限額係 2。第一個玩家攞 1 個金幣，剩低 3 個。
無論第二個玩家依家攞 1 個定 2 個金幣，下一步第一個玩家都夠限額攞嗮，第一個玩家贏咗。

策略
Zeckendorf 表示嘅示意圖，一行代表一個數字，每個長方形嘅闊度都係斐波那契數，呢幅圖就係講點將一個數寫成斐波那契數加埋
斐波那契拈嘅最佳策略需要識得將金幣數量寫成一拃斐波那契數加埋。一個數可以有好多種方法寫做一拃斐波那契數加埋，但係如果要額外符合呢兩個條件：
每個斐波那契數只用一次
唔用連續兩個斐波那契數
咁就只有一種方法，呢個寫法就叫 Zeckendorf 表示。舉個例，10 嘅 Zeckendorf 表示係 8 + 2，點解其他寫法唔得呢？例如 5 + 5 就用咗重覆嘅斐波那契數，5 + 3 + 2 就用咗連續兩個斐波那契數，因為(2, 3)、(3, 5)都係連續嘅。一個數嘅 Zeckendorf 表示可以用貪婪算法搵出嚟：每次都減走比個數細嘅最大斐波那契數，直到 0 為止。
搵策略仲要定義一個數叫「限額」，寫做 q ，係代表依家呢一步最多可以攞幾多個金幣。喺第一步，唔可以攞嗮，但係無其他限制，所以如果一開始有 n 個金幣嘅話，限額就係 q = n - 1 。之後每一步，限額都係上一步攞嘅兩倍。
根據上邊嘅定義，一個玩家如果佢嘅限額 q 係大過或者等於當前金幣數量嘅 Zeckendorf 表示之中出現嘅最細斐波那契數，咁就有必勝策略，細過嘅話就對家有必勝策略。喺一個贏位，若果限額夠大嘅話，就攞嗮所有金幣直接贏場博弈；如果唔夠，就攞「Zeckendorf 表示之中出現嘅最細斐波那契數」咁多嘅金幣，因為咁攞嘅話，對家嘅新限額就會細過剩低金幣數量嘅 Zeckendorf 表示之中出現嘅最細斐波那契數，咁對家就會輸。另外亦都有其他嘅必勝策略。
一個斐波那契數嘅 Zeckendorf 表示就係佢自己（即係 21 = 21 咁樣），所以如果一開局金幣數量就係斐波那契數 n，佢嘅「Zeckendorf 表示之中出現嘅最細斐波那契數」就係 n 自己，而一開始嘅限額係 n - 1，所以先手玩家會輸。不過，只要開局數量唔係斐波那契數，咁佢嘅 Zeckendorf 表示入邊就一定有細啲嘅斐波那契數，呢個數會細過個限額，即係話先手玩家會贏。

幾堆金幣
斐波那契拈係一個無偏博弈，即係話喺每一個位置可以做嘅選擇唔取決於玩家嘅身份，所以可以用 Sprague-Grundy 定理去分析呢一種變體：有幾堆金幣，每次只可以喺一堆入邊攞走金幣，而且限額係呢一堆上次被人攞嘅數量嘅雙倍。想分析呢個變體嘅話就要計每堆嘅拈值（nim-value）；成個博弈嘅值就係呢拃拈值嘅拈和，不過未有人完整描述所有嘅呢啲值。
另一個變體嘅玩法係咁嘅：都係有幾堆金幣，每次只可以喺一堆入邊攞走金幣，不過限額就係上一步攞嘅數量嘅雙倍，無論上一步係喺邊一堆度攞。
斐濟航空

斐濟航空（Fiji Airways）係斐濟一間航空公司，1947年開張。
斐濟

面積• 總計18,274 km2（7,056 sq mi）（155）人口• 2016年估計898,760（161）• 密度46.4/km2（120.2/sq mi）（148）GDP（PPP）2016年估算• 總計83.30億美元（155）• 人均9,314美元（105）GDP（國際匯率）2016年估算• 總計49.64億美元（148）• 人均5,550美元（92）堅尼系數（%，2013年）36.4中HDI（2018年）▼ 0.724高 · 98貨幣斐濟元（FJD）時區UTC+12行車方向靠左行駛電話區號+679ISO 3166代碼FJI互聯網頂級域.fj∗由於唔同嘅排名表計法未必一樣，上面嘅排名（第幾名/位）同個一覽表入面個排名未必一樣。∗IMF網站嘅人均GDP數字，同用GDP除以上面人口數得出嚟嘅數有可能唔一樣。
斐濟共和國（英文：Republic of Fiji；斐濟文：Matanitu Tugalala o Viti；斐濟印地語：रिपब्लिक ऑफ फीजी），通稱斐濟，係大洋洲南太平洋一個島國，首都係蘇瓦。斐濟喺瓦努阿圖以東、湯加以西、吐瓦魯。呢個國家係群島國家，由330個島組成（一半係無人島，而維提島同瓦努阿島兩個主要島嶼人口佔全國大約87%）。國家名稱係斐濟語「Viti」嘅東加語發音。

地理
Fiji closeup map
斐濟成個國家由斐濟群島組成，總面積（包含海域面積）為194,000平方公里，其中只有10%面積係陸地。斐濟喺夏威夷檀香山西南大約4,450km，紐西蘭以北大約1,770km。
斐濟群島一共有322個島，同埋522個小島礁。呢啲島嶼其中大約只有106個有人住。最大嘅島嶼係維提島，佔全國面積大約57%，首都蘇瓦同其他重要城市包括勞托卡都喺呢一個島上面，亦佔全國69%總人口住喺維提島。呢個島好多山，最高峰有1200m，亦有熱帶雨林。另外，瓦努阿島係斐濟第二大島，面積佔全國30%土地，人口大約佔全國總人口15%。

氣候
斐濟屬於熱帶海洋氣候，全年氣温變化唔大。其中11月到第二年4月氣温較高，5月至10月氣温相對較低，但係相對涼爽嘅季節平均溫度仍然有22°C（72°F）。

經濟
斐濟產品出口喺28個顏色編碼中類別嘅圖形化描述
斐濟主要經濟活動係農業、漁業、林業、製造業、礦產業、資訊同通訊產業、影視工業為主。
農業方面，包括栽培農作物同新鮮生果。蔬菜方面，包括芋頭、椰子、可可豆、木瓜、各種生果同蔬菜、卡瓦（Kava）同稻米。畜牧方面，包括牛肉、乳品、豬肉、家禽、綿羊、山羊同養蜂。漁業對斐濟經濟具有好大意義，佢係斐濟就業同外匯收入主要來源。林業可供砍伐嘅林地面積總計大約956,860公頃，佔國內產值（GDP）1.3%。製造業多數係基礎工業。採礦同採石業平均佔國民生產總值1.4%。

旅遊
根據2010年調查，斐濟一共有631868名遊客，比2009年增長16.5％。當中澳洲遊客佔50.4％，係最大遊客群組，一共有318,135人；第二名係紐西蘭，有97857人；第三名係美國，有53122人。
2019年主要遊客係澳洲（367,020人）、紐西蘭（205,998人）、美國（96,968人）、中國（47,027人）、英國（16,856人）、加拿大（13,269人）、日本（14,868人）、南韓（6,806人）。
文鳥屬

文鳥屬係一種小形嘅雀鳥 ，原產地係爪哇島，而家有分佈喺爪哇島、日本、台灣、中國大陸、夏威夷... 等，佢哋主要食殼類同菜，又會食水果，包括香蕉、蘋果。
文鳥屬嘅物種例如：白文鳥、灰文鳥、紅文、金文、斑文鳥、黑頭文鳥等等。
佢哋傾向住喺田地、熱帶森林、相思樹、亞熱帶或熱帶嘅旱林、耕地、亞熱帶或熱帶嘅（低地）乾草原、灌溉地、鄉村花園同城市。
佢哋發出嘅聲，發係好輕柔嘅「啾、啾」聲。
文鳥全部物種都係LC無危 , 以禾本科種子及穀類為食，成日密集群體好似蜂群狀噉飛。
文體學

文體學（粵拼：man4 tai2 hok6 ），又叫文體論或者風格學，係語言學嘅一個分支領域，專門研究語言嘅「風格」—例如攞一個語言群體嚟睇，佢哋口語講日常生活嘢用嘅詞彙，梗會同口語講學術知識有差異，而如果呢個群體有雙層語言情況，佢哋寫嘢可能會同口語（包括日常同學術口語）有好顯著嘅差異。
文體學唔純粹係語言學領域，仲涉及到文學同新聞學當中嘅一啲範疇。

基本概念
内文：語言學同寫作風格
睇埋：字頻率、統計學同頻率分佈
籠統啲講，講嘢或者寫嘢嘅風格可以大致界定做
一段語言整體上表現出嚟嘅獨特鮮明特性。
風格話到明係「獨特鮮明」，就表示一套風格一定透過比較得出嘅：例如而家話某位作家有佢嘅風格（一個個體有風格），就表示佢寫或者講嘅嘢同第啲作家比起嚟，有某啲零舍唔同嘅地方；又例如而家話香港人同澳門人口頭講故仔嘅風格有啲分別（一個群體有風格）—譬如香港人可能成日夾雜嚟自英文嘅借詞，而澳門人就比較多出自葡萄牙話嘅借詞，呢啲觀察都係透過比較先至留意得到嘅。
文體學跨越咗語言學同文學嘅範疇。最基本上，文體學會分析吓口語同文字嘅客觀語言特性，例如聽香港人同澳門人講粵語，要知道係咪真係「前者多啲英文借詞，後者多啲葡萄牙話借詞」，研究者大可以數吓呢啲字詞喺香港人嘅話語同澳門人嘅話語當中出現嘅頻率—可以靠非常客觀嘅數值嚟解答條問題。再進一步嘅分析，會嘗試探究呢啲特性背後「反映緊啲乜」或者「有啲咩深層意義」，例如已知某位作家嘅風格特別，零舍常用某類嘅字，文學評論工作者就有可能會話「噉係反映咗呢位作家嘅獨特諗嘢方式，而呢點係源自佢嘅成長背景」呀噉，而社會語言學嘅研究者亦有可能有興趣剖析唔同群體講嘢寫嘢嘅風格唔同，係反映緊咩社會現象。

重要概念
首先，思考一個顯而易見嘅事實:1.2.1：所有嘅文學，都源自創作者做嘅語言決策。想像以下噉嘅句子：
阿明打算今後花多啲時間陪佢嘅老婆同埋 _____。
上面句嘢嘅空格位，可以填屋企人或者家人。喺粵語白話文裡邊，無論創作者喺呢兩個選擇當中揀咗邊個，都能夠出到一句合理嘅句子。創作者要根據佢嘅個人喜好或者其他因素，決定要用邊一隻字詞。

文獻計量
内文：文獻計量
睇埋：數碼人文學同語料庫
原則上，語言學跟嘅係科學方法，成日都會靠量化嘅方式嚟測試假說。廿一世紀初嘅文體學，好多時都會借用統計概念。想像家陣有位文體學研究者，佢想比較唔同時期嘅港產片啲粵語對白有咩分別，佢可以攞住手上嘅文獻或者口語紀錄（例如係劇本噉），由六個角度剖析段嘢，計吓唔同嘢嘅頻率，包括:1.2：
字符：標點符號、大細楷或者空格嘅使用；
字詞：詞彙嘅多變度、用嘅傾向係常見字定少見字；
句子：句子長度、句子嘅規律（例如會唔會某啲語序常見啲？）；
段落：段落長度、段落用乜嘢類型嘅字開頭、段落用乜嘢類型嘅字終結；
文法：詞性嘅 n-gram；
語義：會唔會某啲語義類型嘅字詞常見啲？
呀噉。研究者跟住就可以郁手做比較，睇吓唔同時期嘅作品嘅粵語對白喺呢啲特性嘅頻率同分佈上有咩差異。
日營

日營係日間喺度假村或郊外營地舉行嘅集體活動，活動性質多數係教育、訓練或度假，同宿營主要嘅分別係參加者唔會喺活動地點過夜，活動完咗之後即日離開營地。
日清大樓

日清大樓係上海外灘建築物，嚮上海外灘5號，由日資航運企業日清汽船株式會社同猶太商人合資起。1920年代，樓高六層，2006年改成餐廳。
日照

日照係中華人民共和國山東東南部一城市，東瀕黃海。
日照山字河機場

日照山字河機場（粵音：jat6 ziu3 saan1 zi6 ho4 gei1 coeng4）係喺中國山東嘅一個機場，喺2015年嗰陣起好兼且開放畀人用嚟搭飛機。
日珥

日珥（「珥」讀「膩」，英文：Solar prominence）係指太陽表面噴出嚟嘅熱氣流，係喺太陽嘅色球層上面產生嘅一種好勁嘅太陽活動。
日產Caravan

日產Caravan（日産・キャラバン），出口版叫日產Urvan（日産・アーヴァン），係日本日產汽車公司製造嘅客貨車同埋輕型貨車，1973年面世，而家出到第五代（NV350）。

第一代E20型（1973年 - 1980年）
1973年2月開始發表，1980年7月停產。
第一代Caravan車頭
第一代Caravan車尾

第二代E23型（1980年 - 1986年）
1980年8月，發表第二代改良版Caravan同埋第三代兄弟車Homy。
第二代Caravan前期型
第二代Caravan後期型

第三代E24型（1986年 - 2001年）
1986年9月推出改款車型，車型代號係E24。1987年10月開始推出4WD版本，呢款車使用TD27（日文：TD27日産・TDエンジン）油渣引擎。1995年8月，佢作為第二代五十鈴Fargo嘅OEM車種響日本發表。
第三代Caravan前期型
第三代Caravan短陣後期型
第三代Caravan高頂超長陣
第三代Caravan Limousine EXC
第三代E24型 Caravan Wagon
Urvan學校私家小巴

第四代E25型（2001年 - 2012年）
2001年4月26號開始發表嘅第四代車喺5月14號發售，配列咗KA20DE / KA24DE兩種唔同規格嘅電油引擎版本、同埋ZD30DD油渣引擎車款。OEM版本係2001年5月22號發表嘅第一代五十鈴Como（いすゞ・コモ）。2003年10月2號，石油氣版本嘅CNG車款開始發售。2004年8月20號，改用ZD30DDTi油渣引擎，車身添加雙趟門設定。
2005年12月26號改版嘅車身長多咗五毫米，四前速自動波追加至五前速；全部版本係115種，所有車款共124種。2007年8月31號，開始發售QR25DE電油引擎版本。之後推出嘅特別仕樣車「Caravan Coach Silkroad 」（キャラバンコーチシルクロード）係改用電鍍鬼面罩嘅設計，2010年8月停產。
2010年1月15號開始發售嘅特別仕樣車「DX V-Limited」，主要係採用車身內籠翻新嘅設計。2010年8月30號，標準版車款追加QR20DE嘅電油引擎版本。2010年12月24號，開始推出升級版本車款「DX V-Limited II」。
第四代Caravan商標
第四代Caravan（神奈川電視台）
第四代Caravan（DHL物流車）
第四代Caravan（名鉄航空）
第四代Caravan前期型
第四代Caravan車尾廂
駕駛室一覽（左）
駕駛室一覽（右）
第四代Caravan低頂客貨車後期型
第四代Caravan高頂超長陣（日本警視廳用車）
第四代Caravan後期型車頭
第四代Caravan後期型車尾
第四代Caravan後期型（Half Panel Van）
第四代Caravan Silkroad
日本版高頂超長陣Caravan車頭
日本版高頂超長陣Caravan車尾
香港版Urvan（標準頂超長陣）
香港版Urvan（有線新聞台）
香港版Urvan（恆隆白洋社）

第五代E26型（2012年 - ）
内文：日產NV350 Caravan
2012年6月15號開始響日本開始發表第五代車，車名叫做NV350 Caravan（NV350キャラバン），輸出版本車名係NV350 Urvan（NV350アーヴァン）。呢款車推出嘅高頂超長陣款式，主要係車身加闊嘅設計。2012年7月10號，第二代Como發表。
第五代NV350 Caravan車頭
第五代NV350 Caravan高頂超長陣（西日本鉄道株式会社）
第五代NV350 Caravan（2021年）
日產Civilian

日產Civilian係日本日產汽車出嘅一款小巴。
Civilian嘅生產可以追溯到1959年，當年日產Caball（日産・キャブオール）貨車嘅小巴版現身。呢隻小巴喺1962年改為就咁叫日產Echo（日産・エコー），1971年改叫日產Civilian。改名之後，Civilian喺1982同埋1999年加埋改過兩次款。
自1993年開始，有Civilian供應畀五十鈴，然之後以五十鈴Journey（いすゞ・ジャーニー）呢個名賣。
Civilian小巴除咗喺日本本土賣之外，亦有出口去亞洲同非洲多個地區。

第一代Echo
1959年12月，日產推出Caball貨車嘅小巴版，代號KC42。小巴同貨車採用相同嘅底盤同驅動組件，汽油引擎係由英國柯士甸汽車開發嘅B系列國產化嘅日產1H型，車身由新日國工業（1962年改叫日產車體工機）喺京都生產。
1960年3月，Caball小巴跟隨貨車作小改款，代號GC140，引擎改為G型，車身嘅裝飾線亦稍作整理。1961年，Caball小巴開始稱為Caball Echo。
1962年，改配H型引擎，型號名改叫Echo，代號改為GC141。
1963年，Echo車咀改咗款，車身兩邊傍板設計都唔同咗。同年增設長陣版，初時屬於改裝車，第二年被列入產品目錄。
1964年初，Echo增設SD22柴油引擎選擇。同年底再作小改，車頭擋風玻璃改成一塊過，水箱網同泵把唔同咗。司機位車門大概喺1965年加設。
1965年10月，Echo改配H20汽油引擎，SD22引擎性能提升，車型代號GC142。
Echo GC140系

第二代Echo/第一代Civilian
1966年8月，Echo跟隨Caball貨車作出第一次大改款，改配新款嘅日產車體工機（1971年改叫日產車體）車身，車型代號GC240。1969年4月，Echo開始有孖尾胎版。
1968年6月21號同埋1969年3月11號，先後有兩架長陣版第二代Echo喺名神高速公路意外翻側，事後都發現條直濕斷咗。後來查明係條一條過直濕喺行車期間共振，最終折斷，最終一條過直濕改成分開兩節。同年日本問題車之多受到社會關注，車輛召回制度被建立。
1970年，Echo車咀改款，車頭燈同埋水箱網連成一體。
1971年9月，車身設計有小改款，同時為洗刷因直濕設計問題導致嗰兩單翻車意外，而引起嘅負面形象，改名為Civilian，代號繼續係GC240。但包括香港在內嘅一啲地區繼續沿用Echo呢個名。
1973年，Civilian開始可以配ED30柴油引擎。
1976年，隨住Caball貨車大改款，Civilian亦作出小改款，代號改為GC340，同時取代咗王子Light Coach小巴嘅地位。
1979年，推出符合日本昭和54年廢氣排放標準嘅Civilian GC341，同時新增高車頂版。
1980年，Civilian開始可以配ED33柴油引擎，有啲車喺車身左前面增設安全車窗。
Echo GC240（長陣，1966至1970年款）
Civilian GC341（長陣）

第二代Civilian
1982年8月，日產推出第二代Civilian，車型代號W40。由於Caball貨車已經停產，新版Civilian改為建基於Atlas 200、300系貨車，日產車體亦設計咗個新車身。佢可以配Z22S（汽油）或者ED33柴油引擎。喺生產嘅頭幾年，包括香港在內嘅一啲地區仍然稱之為Echo。
1984年7月，加入FD33T渦輪增壓連直接噴注柴油引擎。
1988年5月，Civilian嚟一次小改，車咀設計變咗，亦開始可以揀氣墊避震。日本本土版唔再配汽油引擎，而FD33T引擎亦俾TD42引擎取代；1990年6月連ED33引擎都俾ED35取代。
1993年，高車頂版嘅車頂輪廓變咗，改為由擋風玻璃頂部開始向後升高。同年Civilian亦開始以代工生產形式畀五十鈴賣，是為五十鈴Journey，取代咗五十鈴自家嘅Journey小巴設計。
1994年，由Autech Japan將Civilian改裝成仿古凸頭嘅「Classic Bus」開賣。
1995年8月，Civilian再嚟一次小改，車咀設計又變咗，引擎選擇多咗隻TD42T（加咗渦輪增壓嘅TD42）。另外亦有出四驅車版，沿用五十鈴Elf貨車嘅驅動組件同埋4HG1引擎。
W40早期版本（短陣，矮車頂）
W40中期版本（長陣）
W40後期版本（長陣）
Classic Bus
W40後期版本（四驅版）
第三代五十鈴Journey（中期版本W40）
第三代五十鈴Journey（後期版本W40）

第三代Civilian
1999年2月，日產開始賣第三代Civilian，車型代號W41。車身係新設計，可以揀TD42、TD42T或者L28S（汽油，只限出口）引擎。喺最頭嗰幾年，仍然有仿古凸頭「Classic Bus」同埋四驅版（繼續用五十鈴Elf貨車嘅驅動組件同埋4HG1引擎）生產。
2000年，有一架石油氣引擎嘅Civilian運咗去香港試車，不過並唔成功，Civilian亦正式撤出香港市場。
2001年，日產車體嘅小巴生產分拆咗畀新嘅子公司Auto Works京都。
2002年10月，Civilian嘅車頭唔再印「NISSAN」字樣，冇尾門版本嘅「CIVILIAN」字樣亦由車窗左下角向下移落車身上面。同時TB45E汽油引擎取代咗L28S引擎。
2003年開始，配TB45E改引擎嘅天然氣版Civilian出咗一段短時間。
2004年3月，日產向日本本土市場供應TB45E汽油引擎嘅Civilian。同年9月開始，TD42T引擎亦唔再配落Civilian度，日本本土版車咀改用金屬鍍層水箱網。
2004年11月至2007年8月出嘅日本本土柴油版轉咗用三菱4M50引擎，呢段期間以五十鈴Journey個名賣嘅Civilian冇柴油版賣。之後近一年日本本土冇柴油版Civilian賣。
2008年6月，日本本土版Civilian又有返柴油引擎，今次嘅型號係ZD30DDTi。但到咗2011年7月，日本本土柴油版Civilian再一次被廢，此後得出口版繼續有柴油版賣。
2015年開始，ZD30DDTi柴油引擎嘅Civilian重出江湖，但只限出口，並完全取代TD42引擎。
2021年6月，日本本土版Civilian停產，讓出生產線畀NV350。
最早期嘅W41（長陣）
W41（長陣）
W41（短陣，金屬鍍層水箱網）
W41天然氣版
最早期嘅W41車尾（長陣）
2002年之後嘅W41車尾（長陣）
W41復康車車尾（長陣）
第四代五十鈴Journey（W41）
日產NT450 Atlas

日產NT450 Atlas（日産・NT450アトラス）係日本三菱Fuso公司製造，日產汽車公司販售嘅輕型同中型貨車。喺2012年11月8號發表，2013年1月8號發售，車身代號係H44型。
日清食品

日清食品控股公司（日文：日清食品ホールディングス株式会社）係日本食品公司，世界頭一間造即食麪嘅公司，出名嘜頭有「出前一丁」，代表公仔係「清仔」。創辦人安藤百福原名「吳百福」，係臺灣人，後移居日本。
現今結構為控股公司，旗下有好多間公司，當中有「日清食品有限公司（中文：日清食品有限公司）」（港交所：01475），截至2021年第四季，持股比例超過七成一。
新吳

新吳區（粵拼：san1 ng4 keoi1），亦叫無錫新區（mou4 sek3 san1 keoi1）係中國江蘇無錫一個市轄區，總面積219平方公里，人口54萬。2015年設，轄原無錫市錫山區鴻山街道同濱湖區江溪、旺莊、碩放、梅村、新安5個街道，新吳區人民政府駐新安街道和風路28號。
新古惑仔之少年激鬥篇

《新古惑仔之少年激鬥篇》係一套電影，由謝霆鋒、吳鎮宇，舒淇主演，1998年上畫。
當年得17歲嘅謝霆鋒首登大銀幕就拍三級片，當年因為唔夠秤入場睇首映，而成為新聞人物。
新名彩乃

新名彩乃 ，係日本嘅一個女藝人同埋配音員。
新和

新和（維吾爾文：توقسۇ ناھىيىسى‎‎）係中國新疆阿克蘇地區嘅一個縣。
新古典樂

新古典樂（neoclassical music）係一柞喺廿世紀、一戰同二戰之間出現嘅音樂。新古典樂嘅作曲家追求返去古典樂嗰種美學，講求音樂要有秩序、平衡、清晰、同情感上受制。
新吉交流道

新吉交流道，係臺灣國道八號嘅交流道，喺臺南市安定區新吉里，指標係2k。國道車輛只可以西出東入，由臺南端想去台19線嘅車須提前由台19線西側嘅農路平交路口依指示牌駛至平面側車道。
新台高速公路

新台高速公路（粵拼：san1 toi4 gou1 cuk1 gung1 lou6；中國高速公路代碼：粵高速S49）係中國廣東省入面嘅一條高速公路。

工程
呢條高速分咗三部分嚟起：
司前⇄鬦山：喺1998年12月19號開始喐手起，一直到2001年1月18號開始試通車，到咗2001年10月10號先至正式開始全線通車。
司前連接線：喺2004年3月11號開始喐手起，一直到2005年12月19號正式開始全線通車。
斗山⇄中和：喺2013年9月29號開始喐手起，而家重喺度起緊。
新古典經濟學

新古典經濟學（neoclasical economics）呢套經濟理論係喺 1870 至 1910 年興起嘅。新古典經濟學研究個體人類、家庭、同組織嘅行為同埋佢哋點樣運用手頭上嘅稀缺資源達到佢哋嘅目的。呢套經濟理論假設一個人大致上係理性嘅，喺任何時間點都喺度嘗試運用手上嘅有限資源嚟達到某啲目的，而且喺決策方面有某啲偏好。
徐安傑

徐安傑係臺灣法官，2019年5月起成為實任法官，而家喺台南地院工作。
徐家匯天主堂

徐家匯天主堂，正式名聖依納爵主教座堂，係中國上海徐家匯一座天主教嘅主教座堂，1896年由耶穌會開始起，1910年起好。佢係一座哥德式建築。
維基同享有多媒體嘅嘢：St. Ignatius Cathedral, Shanghai
徐家傑

徐家傑（英文：Alex Tsui Ka-Kit，1947年3月—），香港廉政公署執行處前副處長，親中派政治人。佢嘅妹妹係香港廚師兼煮食節目主持徐蒝（Margaret Xu）。

被廉政公署解僱事件
喺1993年11月，佢突然被廉署終止聘用，事件引起極大震撼，當時立法局就事件展開聆訊，爆出佢同有背景人士過從甚密。聆訊嘅最後結論係有關解僱決定合理。徐家傑被炒後，經常高調批評廉署嘅查案手法。另外，廉署喺1998年曾解僱四名調查員，理由係佢哋喺1997年12月曾經同徐家傑食晚飯，懷疑佢哋席間向在場嘅內地國安人員洩露廉署機密。

借十成按揭謠言攻擊陳方安生
内文：陳方安生獲十成按揭謠言
喺第3屆香港立法會香港島地方選區補選，陳方安生代表民主派出選，但選情就受到十成按揭謠言困擾，而徐家傑係其中一個翻炒謠言嘅主要人物。有評論就認為，當年徐家傑當年因涉嫌同中國國安人員過從密而被陳太建議撤去其廉政公署副執行處長一職，所以依家走出嚟抹黑陳太。
徐子珊

徐子珊（粵拼：ceoi4 zi2 saan1，1979年6月19號—）係經參選香港小姐出道嘅女藝人，2004年香港小姐冠軍。佢鄉下係廣東惠州博羅。2019年底，徐子珊宣佈息影。
徐家匯

徐家匯係中國上海一笪地方，而家歸徐匯區範圍。地名嚟自葬喺度嘅大明科學家徐光啟。大清後期，呢度做咗上海天主教發源地，耶穌會喺度起咗座徐家匯天主堂。
維基同享有多媒體嘅嘢：Xujiahui
31°11′N 121°26′E﻿ / ﻿31.183°N 121.433°E﻿ / 31.183; 121.433
徐宇璸

徐宇璸，係大韓民國嘅一個男藝人同埋歌手。
普斯科夫

普斯科夫（俄文：Псков，拉丁化：Pskov）係俄羅斯普斯科夫州首府，人口20萬。
普林斯頓大學

普林斯頓大學（英文：Princeton University，粤音篇士敦大學）係美國紐澤西州普林斯頓嘅一間大學，1746年創校，係美國前身十三殖民地第四間開辦嘅高等教育院校，亦係長春藤聯盟成員。

舊生
占士麥迪遜，第四任美國總統（1809年─1817年），被譽為「美國憲法之父」。
伍德羅威爾遜，第28任美國總統，亦做過普林斯頓大學校長同新澤西州州長。
普林西比島

普林西比島係個火山島，響非洲畿內亞灣，係聖多美普林西比嘅第二大島。島嘅面積有142平方公里，人口5400（2004年計）。
普斯卡斯

普斯卡斯·法蘭斯（匈牙利文：Puskás Ferenc，1927年4月1號—2006年11月17號），係匈牙利足球員，1945年到1956年匈牙利足球代表隊成員，幫手攞過1954年世界盃亞軍。
1956年匈牙利革命之後，普斯卡斯轉戰西班牙，重喺皇家馬德里足球會結束球員生涯。
2000年，佢被確診腦退化，2006年11月17號去世，享年79歲。
普林西普

普林西普（粵拼：pou2 lam4 sai1 pou2，Гаврило Принцип，1894年7月25號—1918年4月28號）係波斯尼亞嘅塞爾維亞民族主義者，斐迪南大公遇刺案主謀。
普斯科夫州

普斯科夫州係俄羅斯西北部嘅一個州，屬西北部聯邦管區，首府普斯科夫。
普朗克常數

普朗克常數係個描述量子大細嘅物理常數，用h嚟表示。呢個常數由德國物理學家普朗克喺1900年發現。
普朗克時間

普朗克時間係時間嘅單位，符號係，以德國物理學家普朗克命名，係自然單位系統入面嘅普朗克單位，係光波喺真空入面傳播一個普朗克長度嘅距離所需嘅時間。
普朗克時間以方程式定義為
5.39116(13) × 10−44秒；
其中，係約化普朗克常數，係引力常數，係光波喺真空傳播嘅光速，括號入面嘅兩個數字係估算值嘅標準差。
普朗克溫度

普朗克溫度，以德國物理學家普朗克命名，係溫度嘅單位，簡記為。佢係自然單位系統中普朗克單位，並且係代表量子力學中嘅一個基礎極限嘅普朗克單位。普朗克溫度係溫度嘅基礎上限；現代科學認為推測任何嘢比呢個溫度更熱係冇意義嘅。根據現時嘅物理宇宙學，呢個係宇宙大爆炸第一個瞬間嘅溫度（第一個單位普朗克時間）。
1.416833(85) × 1032 開氏
其中：
係普朗克質量
c係真空中嘅光速
係普朗克常數
k係玻爾茲曼常數
係萬有引力常數
括號入面嘅兩位數係最後兩位不確定性（標準差）。
斤

斤，又寫做觔，係唐 質量單位。

質量
一斤重一擔百分一亦係十六両重。一斤亦都係一百二十分一石，講幾重時，大清時開始英文通常寫成 catty 或者 kan 。
原香港法例，1884年第廿二條，一斤係11⁄3磅(lb. avoir)。家下香港法例定一斤等於1⁄100擔(担) (picul) 或者十六両，即係0.60478982公斤。
家下星加坡法例定一斤係11⁄3磅(lb. avoir)，等於十六両，即係0.6048千克 。

各地差異
各地叫斤嘅重量，名稱相同，但實際重量有差異。用十進制表示可見到實際差異：
香港1斤 = 604.78982克（g）
新加坡1斤 = 604.8克（g）
日本同台灣1斤 = 600克（g）
中國大陸1斤 = 500克（g）
各地叫斤嘅重量，細分單位部份唔同。香港日本台灣等地方係一斤十六兩，中國大陸改革後，一斤十兩。
各地嘅叫斤兩又分日常重量嘅斤兩，同貴價金屬嘅斤兩唔同。
斧頭

斧頭係一種武器，亦都係一種劈樹嘅架生，由一條木柄駁住梯形刀片做成。

文化
廣東話嘅打斧頭，通常指師奶收起部份家用做私己錢。
斟鄩

斟鄩（讀鍼尋）係中國古城，《左傳》、《竹書紀年》等，指為夏國京城，真實有待於考古發現。
又寫做㘰鄩、斟尋。或簡為鄩。
史書記太康、羿、桀、仲康往過地方。

可能地
有說二里頭遺址，即是斟鄩故址。斟鄩同時亦係夏國同姓諸侯國，故址約在今山東濰坊西南壽光、坊子一帶。
另有斟鄩位於今河南。

記載
《逸周書》度邑
自洛汭，延於伊汭，居易無固，其有夏之居。
古本《竹書紀年》
太康居斟鄩，羿又居之，桀亦居之。
今本《竹書紀年》
仲康居斟鄩。
斧山道運動場

斧山道運動場，香港運動場之一，喺黃大仙牛池灣，斧山道一百五十八號，斧山道遊泳池隔籬，英文叫Hammer Hill Road Sports Ground。行政上歸黃大仙區。設施有運動場、草地球場，以及七人足球場。歸康樂及文化事務署管。
斧澤隼輝

斧澤隼輝（1998年6月2號—）係日本足球員，司職中場，效力大阪櫻花。
斧山道游泳池

斧山道游泳池（英文：Hammer Hill Road Leisure Pool），又叫做斧山道嬉水池，係香港九龍嘅一個公眾游泳池，喺黃大仙龍翔道30號，係黃大仙區兩個公眾游泳池之一，由康樂及文化事務署管理。

入場費
全費：19蚊；
14 歲以下，60 歲或以上，殘疾人士同埋佢嘅最多一名陪同者，全日制學生：9蚊；
3歲以下：免費。

食煙嘅安排
唔食得煙。
斧山公園

斧山公園嘅鳥瞰圖，左面由上至下喺東蓮園、蓮園、西蓮園；右邊係南蓮園池。兩個園區俾鳳德道所分隔
斧山公園（Hammer Hill Park）喺香港九龍黃大仙區上元嶺，係仿唐朝風格嘅公園。斧山公園共分為三個主要部分—東蓮園、西蓮園同南蓮園池，環抱志蓮淨苑，構成一個大型嘅仿唐建築群。

園林分佈
東蓮園－喺斧山道同鳳德道交界，因為喺志蓮淨苑東面而出名。園林係用山水迴遊式設計，迂迴嘅碎石小徑，兩邊種咗啲高大嘅權木，將外界嘅繁華鬧市隔開。
西蓮園－位於志蓮淨苑西側同大老山隧道公路隔籬嘅坡地，連接志蓮淨苑西門，採用唐枯山水園景。
南蓮園池－同志蓮淨苑山門有行人天橋接連，採用唐代園池設計。
園緒
東蓮園
西蓮園
南蓮園池
鑽石園

禁煙安排
呢個場地（除吸煙區外）禁止吸煙。

籌建過程
斧山公園嘅所在地本來係木屋區，因香港政府喺1988年5月要起大老山隧道而清拆，同諗住做休憩用途。市政局計劃將呢幅地闢為斧山公園，並配合鄰近嘅志蓮淨苑作仿唐公園嘅設計，工程嘅設計、建造同監督其後交由志蓮淨苑負責，並喺落成後營運公園，但擁有權歸政府全權所有，由康樂及文化事務署管轄。
斧山公園第一期－東蓮園同西蓮園喺2000年起好，但係第二期嘅南蓮園池工程就拖到2006年先起好啟用。
斧山道

斧山道（Hammer Hill Road）係香港黃大仙區鑽石山一條大車道，山上山下頭尾連接蒲崗村道同彩虹道、龍翔道咁。斧山道落山車流好快，路邊裝咗防撞欄，行人過馬路要去山下彩虹邨北面交通交匯處嘅行人天橋系統。
斧山道個名嚟自地名斧山，中文名由英文名翻譯得嚟。斧山道嚮山上面一帶起咗唔少屋苑包括富山邨、新麗花園咁。
意大利社會共和國

意大利社會共和國（意大利文：Repubblica Sociale Italiana），又叫做薩羅共和國（Repubblica di Salò），係第二次世界大戰末期墨索里尼喺希特拉嘅扶植底下喺意大利北部建立嘅法西斯主義傀儡政權，1943年9月23號成立，1945年4月25號滅亡。
意大利社會共和國係意大利法西斯國家嘅第二個、亦係最後一個政權，由墨索里尼同埋佢改革之後嘅反君主主義嘅共和法西斯黨領導。國家宣布羅馬係佢嘅首都，但係實際上權力中心喺薩羅（所以有薩羅共和國呢個名），佢係喺加爾達湖上面嘅一個小鎮，靠近布雷西亞，墨索里尼同外交部嘅總部就喺嗰度。意大利社會共和國喺意大利北部同中部行使名義上嘅主權，但係主要依靠德國軍隊先維持到控制。

歷史
1943年7月，同盟國將意大利趕出北非並隨後入侵西西里島之後，大法西斯委員會——喺維托里奧·埃馬努埃萊三世國王支持下——推翻並捉咗墨索里尼。新政府開始同同盟國秘密進行和平談判。當9月8日宣布意大利與盟國停戰時，德國做咗準備，並迅速進行干預。德國控制咗意大利北部，放咗墨索里尼，並將佢帶到德國佔領區建立傀儡政權。意大利社會共和國喺1943年9月23號宣布成立。儘管政權聲稱對意大利大部分領土擁有主權，但佢事實上嘅管轄範圍只係得意大利嘅一小部分地區。意大利社會共和國只得到軸心國同佢嘅衛星國嘅外交承認。芬蘭同維希法國喺納粹勢力範圍內都唔承認佢。佢同阿根廷、葡萄牙、西班牙以及通過商業代理商同瑞士保持非正式關係。梵蒂岡城唔承認意大利社會共和國。
1945年4月25號，亦即係建國19個月後，意大利社會共和國幾乎崩潰。喺嗰一日，一場廣泛嘅黨派起義，連同盟軍喺意大利嘅最後進攻中嘅努力，成功將德國人幾乎全部驅逐出意大利，自此呢一日喺意大利被叫做「解放日」。4月27號，意大利游擊隊捉到正喺度逃走嘅墨索里尼同佢嘅情婦（克拉拉·佩塔奇）、幾名意大利社會共和國部長同其他幾名意大利法西斯分子。4月28號，游擊隊槍殺墨索里尼、佩塔奇同大多數其他俘虜。意大利社會共和國嘅國防部長魯道夫·格拉齊亞尼喺5月1號，即係德國喺意大利投降嘅第二曰，交出意大利社會共和國剩低嘅一切。
意大利薄餅

意大利薄餅（pizza，意大利文發音係/ˈpittsa/ (幫手·個快勞)；香港人通常讀 pi1 saa4 或「pee灑」），簡稱「薄餅」（如薄餅盒(pizza box)），又叫「意式薄餅」、「P灑」、「披莎」、「鬼佬鹹煎餅」、「P沙」（如P沙乞），係一種意大利嘢食，喺全球好受歡迎。意大利薄餅嘅通常做法係用發酵嘅圓麵餅皮上面伴住啲茄膏、芝士同其他配料，並由烤爐烤制而成。芝士通常用莫薩里拉芝士（Mozzarella），亦有混用幾種芝士嘅形式，包括帕馬森芝士（Parmesan）、羅馬芝士（Romano）、意大利鄉村芝士（ricotta）或者蒙特利積芝士（Monterey Jack）等。

類型
底特律薄餅
厚底薄餅，又叫「番茄批」
薄皮薄餅
夏威夷薄餅
加拿大人薄餅
墨西哥薄餅 (Mexican pizza) (唔係指tortilla或quesadilla（又叫「墨西哥餡餅」）。Tortilla只得皮，Mexican pizza有餡；Mexican pizza表面有餸，quesadilla表面冇餸。)
意大利裔海地人

意大利裔海地人（意大利文：italo-haitiani: italo-haitiani; Haitian Creole: italyen ayisyen; 法語: haïtiens italiens）係指有意大利血統嘅海地人或者有海地公民身份嘅意大利人。

歷史
喺殖民時期，淨係得少數嘅意大利人去海地，其中大多數係天主教傳教士，都有少數係生意人同士兵。
喺19世紀中期，嚟自德國同意大利嘅移民控制咗海地嘅商業，根據1908年意大利領事De Matteis嘅講法，喺1908年有160位意大利人住喺海地，其中有128位係住喺首都太子港。
2010年嘅海地地震裏面有一個意大利裔海地人死咗,佢都係有史以嚟第一個有記錄嘅意大利裔死者。佢就係70歲嘅Gigliola Martino,佢喺海地出世,父母係喺20世紀初期嗰陣移咗民到海地。[1]
Daphnée Duplaix,一位美國嘅女演員兼模特,佢喺紐約市出世,係海地同埋意大利嘅混血。[1][2]
Stella[1] Jean係一位意大利嘅時裝設計師,佢嘅媽咪係海地人，老豆就係意大利人。[2]
根據2011年嘅意大利人口普查、總共有134個意大利人住喺海地,幾乎全部都住喺首都。 然而,有接近5,000個海地人有近期同遠期嘅意大利根源 (根據意大利大使館) 。
意大利蛋餅

意大利蛋餅（意大利文：Frittata）係一種意大利菜，類似奄列，但係餡料豐富過奄列。「Frittata」爾個詞由意大利文直譯過來嘅意思喺「煎」。
意大利社會黨

意大利社會黨係意大利20世紀活躍嘅一個左派政黨，1892年成立，第二次世界大戰後做咗左派主要勢力，長期係聯合政府一份子，1980年代黨員克拉克西更做埋意大利總理，1994年因為爆發醜聞而解散。
意大利統一

意大利統一係指由1848年到1871年將意大利半島諸國統一成一個意大利王國嘅過程。
意大利芝士餅

意大利芝士餅或者意大利芝士蛋糕（意大利文：tiramisù）係款意大利甜品，用手指餅做餅底，上面係溝埋意大利芝士、蛋黃同糖，面頭加可可粉。
意大利聯合聖保羅銀行

意大利聯合聖保羅銀行（Intesa Sanpaolo）係意大利最大銀行，2007年由意大利聯合商業銀行同意大利聖保羅銀行合併組成。
意大利航空

意大利航空（意大利文：Alitalia）係意大利一間航空公司。
拉丁區

拉丁區係法國巴黎嘅一個非正式分區，位於塞納河左岸，包括第五區嘅大部份同埋第六區嘅東部同北部，大致中心位於索邦樓。叫做「拉丁區」係因為伊道集中咗好多巴黎以至法國著名嘅學府，而伊啲學府以前係淨用拉丁文教學嘅。從20世紀60年代開始，特別係1968年五月風暴之後，拉丁區逐漸成為各種抗議運動嘅集中地。
拉丁舞

拉丁舞泛指起源自拉丁美洲嘅各種社交舞同土風舞，亦都係國際標準舞嘅一種。國際拉丁舞分為五種舞種，包括查查查、倫巴舞、森巴舞、鬥牛舞同埋牛仔舞。
拉丁文維基百科

拉丁文維基百科係維基百科協作計劃嘅拉丁文版，由非牟利組織──維基媒體基金會維持負責。家下係各語言嘅維基百科計劃中，規模排名響50名以內（跟文章數量計），有超過10萬篇文。
拉丁帝國

拉丁帝國（粵拼：laai1 ding1 dai3 gwok3，英文：Latin Empire，1204年－1261年）係1204年十字軍第四次東征嗰陣攻陷拜占庭帝國嘅首都君士坦丁堡之後建立嘅國家。
拉丁美洲

拉丁美洲（簡稱拉美；西班牙文：América Latina或Latinoamérica）通常用嚟指美洲上面用羅曼語族語言做官方語言或者主要語言嘅地區。因為羅曼語族嚟自拉丁文，拉丁美洲所以有呢個名。
拉丁美洲嘅範圍通常指美洲西班牙文同葡文盛行嘅地區，即係墨西哥、大部份中美洲、成個南美洲以及加勒比地區。
新華路站

新華路站係天津地鐵已經關閉咗嘅一個車站。
新萊昂州

新萊昂州係墨西哥嘅一個州，喺國土東北部，首府蒙特雷。
新葵芳花園

新葵芳花園（英文：New Kwai Fong Garden）係香港一個私人住宅屋苑，喺新界葵芳葵義路2-20號。一共設有五座，提供大約1264個單位。實用面積由400-418呎。

交通
呢篇文可能要清理或者重寫，令佢更符合維基百科嘅質素標準。如果你有能力又咁啱得閒，可以改善吓呢篇文。
樓下有葵芳站公共運輸交滙處
巴士路線  來回地點
新蒲崗長者健康中心

新蒲崗長者健康中心，香港長者健康中心之一，為老人而設，防治疾病，促進健康，喺新蒲崗太子道東，柏立基健康院入便，英文叫San Po Kong Elderly Health Centre。行政上歸黃大仙區。開禮拜一到五，公眾假期唔開。歸衞生署管。
新華輪

新華輪（s. s. Hsin Wah）係招商局一隻輪船，主要行省城到上海嘅航綫，途中會經過香港。隻船1921年造，雖然喺招商局來講係新船，但多災多難，畀中國政府徵用過運軍用物資，畀海賊劫過，1929年重喺香港撞橫欄島沉船，死咗約四百人。

出廠
新華輪係英國蘇格蘭格拉斯哥，由造船商Messrs Napier and Miller爲招商局做嘅。船1921年出廠，出廠時1940噸，長270呎，闊40呎，深21.6呎。
自始至終，船東（Owner）都係招商局輪船公司（China Merchants Steam Navigation Company）。而船主（Master）係贊臣（M. P. Jensen），佢同招商局做咗超過十年嘢，好熟中國沿海水路。
隻船係冇無綫電，所以同佢之後沉船死咁多人都有啲關係。

航綫
新華輪行華南沿岸，搭客唐人爲主，會停廣東省城、香港、汕頭、上海等地。

遇劫
1928年，新華輪復航。1928年4月12號禮拜四下晝，由上海出發，有三百個客同三百噸貨。4月14號禮拜六挨晚，喺福建附近，先前混喺客度嘅海賊發難，劫咗隻船。4月15號禮拜日晚黑，隻輪劫咗去近陸豐嘅三洲口（Samchau Inlet）。刼搭客現金20000圓港紙，重有珠寶，另外劫絲綢值12000圓港紙。佢哋擄咗五個客上輪嘅艇，重有船長（Captain）／船主贊臣（M. P. Jensen），大伙／大副（Chief Officer）賴氏（Lices）同另外三個海員擄埋上岸。班海賊返轉頭，但只係帶返大副。
跟住中山艦（gunboat Chung Shan）出現，向住輪來緊。海賊即刻走上岸，而船長等人爬返隻艇去輪度。重同時發訊畀中山艦。艦派人去追賊，但兩個鐘無功而還。
之不過，比起當時同類案情況好好多。起碼無流血，賊對受害人都好相與。
雙船遇劫後，最後駛去香港。

沉船
橫欄島
隻船一如以往，由上海去省城，中間過香港同汕頭。隻船1929年1月11號喺上海出發，有103個船員，同約莫300個客，當中30個係女人，重有唔知幾個細路，同埋估計帶往2200箱貨去香港，另外重有唔少去省城。唔少搭客係解甲歸田嘅兵。中間喺佢喺汕頭上貨，重上多廿個客。

出事經過
喺1月15號正午早少少，隻船離開汕頭，向香港行。去到1月16號未天光三點鐘，就來到香港境內。當時好大風，海起晒浪。當時二副睇住隻船，船長落咗去休息。輪去到橫欄燈塔東便，看燈嘅人發覺隻船太近橫欄島北，嗰處近島有好多石。
3點40分，就橫欄發出通知，隻輪觸礁。擱淺後一個鐘內，至少有船四艘行過。但係天未光，天氣極差，無人發覺。而船又畀無浪沖返出海，到天光時分，太古船塢派船營救，但船都沉得七七八八，無可挽救。沉船之時，有啲搭客喺海度浮沉。而少數人好彩，畀香港仔同筲箕灣出海嘅水上人救起，最後送咗去尖沙嘴水警度。
全船除咗呢廿六人救得返，其餘大約四百人都葬身大海，是爲香港最大海難。

打撈
招商局無力打撈，事後將船拍賣，由得主打撈上水。
新葡京

新葡京酒店（粵拼：san1 pou4 ging1 zau2 dim3；英文：Grand Lisboa Hotel；葡文：Hotel Grande Lisboa），簡稱新葡京。球狀部分叫萬象球，舖滿液晶體顯示屏，蓮花外型設計部分高 260 米，共 58 層；有 431 間客房，號稱以七星級標準設計，政府評之以最高嘅五星豪華級。
新葡京娛樂場（粵拼：san1 pou4 ging1 yu4 lok6 cheung4；英文／葡文：Casino Grand Lisboa），俗稱新葡京賭場，開張時設 240 張賭台同 480 部老虎機。
該項目共秏資四十四億澳門元。

醜聞
（股東或／及疊碼仔）黃山（借或／並盜）用金麟貴賓會等賭廳嘅名義，大量集資，到咗2014年4月中旬，連人帶錢失咗蹤（；金額可能係八十億至一百億［香港元或澳門元］；佢着草嘅原因，可能係中共中央打擊貪污政策雷厲風行以及靠山冧檔，搞到資金鏈斷裂）；嗰筆數先前主要擺喺金麟貴賓會入面，（响1976年出世嘅貴州凱里男人）黃山個户口道。黃山走佬嘅消息通咗天之後，有大把同佢無關嘅賭客，拿拿臨由該會攞走自己嘅存款，搞到檔嘢擠提；俾佢掠咗水嘅人，亦紛紛上門追數；金麟貴賓會嘅生意隨之一落千丈。聲稱俾拍檔黃山呃咗十一億（香港元或澳門元），（大約四十歲嘅）穆姓大陸女人，都要求金麟貴賓會向佢還錢；（响1956年喺香港出世嘅男人，）老世何大志話冇得代黃山磅水，不過畀佢帶客人去該會賭錢，從中賺返筆嚟補償……起初講掂咗數。跟住，穆女士發覺噉樣冇乜錢賺……終於响2014年10月5號，佢同埋澳門猛人「細福」，帶住過百個大漢，闖入新葡京娛樂場嘅金麟貴賓會，要求交出（一個叫）「阿昌」（嘅賭客或／及疊碼仔）；嗰班友之中有古惑仔同講普通話嘅大陸東北佬，喺嗰道喊打喊殺，除咗阻止客人賭錢，重要搶走埋職員嘅電話，恐嚇咪報警——否則就跟佢哋返屋企，更喺賭場周圍把守，氣氛緊張。何大志聯絡唔到阿昌，急急腳噉（响同日或翌日）趕到現場……穆女士向佢攤牌——既要攞人，亦要何大志交哂成個金麟貴賓會畀佢揸旗……雙方傾軭咗，之後黑幫多次去晒馬同阻住個架步做生意，不過賭場看更由始至終都䄂手旁觀……後嚟，有兩個司警喺該賭廳外長期駐守，名義上係要防止啲人搞事，實際上整到個架步更加難揾食——無論客人係嚟提款定係賭錢，都會被扚去司法廳盤問。澳門博彩股份有限公司行政總裁蘇樹輝，話畀何大志聽，金麟呢個名已經壞哂，要將金麟貴賓會同金麟娛樂一人有限公司改名，先至有得留低；何大志唔肯，指重有（兩億至五億［香港元或澳門元］嘅）債未收返——個名唔同咗嘅話，債仔就唔會還錢。賭場以賭廳响2014年11月嘅業績唔達標為理由，罰款一千（多）萬（香港元或澳門元），對方唔就範……响同月，新葡京娛樂場入面嘅金麟貴賓會，卒之摺埋咗，場地收返；然而，有異於行內慣例，賭場唔肯將賭廳揸住，面額為一百五十多萬香港元，該博彩公司場內（該）賭廳專用嘅泥碼，用錢收返。雙方反哂面，好快搞到對簿公堂；何大志經營之（七間，其中六間係佢獨資嘅）賭廳，捱唔過呢一連串打擊，統統執哂笠，然而官司繼續打落去。本段消息多數出自記者研究，以及由何大志告知傳媒；澳門博彩股份有限公司唔多願意向新聞界解釋呢壇嘢。

趣聞
如同葡京酒店，坊間有唔少所謂新葡京整成咗風水陣嘅分析。
美國有線電視新聞網請咗班建築界代表，响2011年評選出世界上最具代表性嘅二十座摩天大樓，新葡京位列十二。
响2012年，《電訊報》揀出全球二十間最醜怪酒店，新葡京排第十二。
喺《香港澳門米芝蓮指南2016》，天巢法國餐廳及8餐廳獲得三星評分，畀大廚嘅評分為一星；現時三者所得之評分，同當時嘅一樣。日夜咖啡室內粥麵區有賣一根麵，重配埋甩麵表演。
濠博新聞响2021年8月18號引述消息人士報道：有個大陸賭客响2021年8月17號，喺新葡京娛樂場，經老虎機贏咗大約三百萬（香港元或澳門元），不過到佢出示證件領獎時，因被發現逾期逗留，而俾警察扚走咗；由於入境方式合法，賭場係會用支票派彩畀佢嘅。

註解
正文用到斜體字嘅多處，皆有消息衝突。
新蒲崗

新蒲崗係香港九龍一個地方，屬於黃大仙區，主要係工業區。
新蒲崗以前係一塊爛地，後嚟1939年啟德機場擴建，就用呢塊地。直到1958年啟德機場唔用，就用嚟起工廠。因為呢塊地喺蒲崗南面，所以就叫新蒲崗喇。
維基同享有多媒體嘅嘢：San Po Kong
新華財經

新華財經有限公司（新華財經）係一間中國金融信息同媒體公司。
股份喺東京證交所創業板上市，編號係9399。總部喺上海，辦事處同新聞分社喺全世界14個國都有。新華財經嘅產品同埋服務有四種：「指數系列」、「信貸評級」、「財經新聞」、「投資者關係服務同埋信息傳播」。
李元吉

李元吉（603年—626年7月2號）係中國唐朝唐高祖第四仔，唐太宗李世民嘅細佬，喺玄武門之變俾人殺咗。死後追封海陵郡王，謚號剌，隨後再改封巢王。
李元昊

李元昊（1003年6月7號—1048年1月19號），係西夏開國皇帝，1038年建國，史稱夏景宗。
李兆基家族

李兆基家族係以恆基地產創辦人李兆基為首嘅家族，祖籍順德大良。依家係香港第二大富豪。

歷史
李兆基老豆李介甫本身喺鄉下順德開金舖同銀號。六歲嗰時就跟著老豆做生意。後來中日戰爭，李仁甫長駐廣州灣做生意，將順德嘅金舖同銀號交俾佢打理。到1948年，李兆基就帶著1000蚊去咗香港做生意。
喺1958年，李兆基同其他7個商人合資咗「永業企業」。1963年，李兆基再同本身喺永業嘅兩個拍檔郭得勝同馮景禧組成新鴻基公司，喺香港大舉起樓，好多人都叫佢哋做「三劍俠」。後來三個人拆夥，李兆基創立咗「恆基兆業」。日後佢買咗好多公司去擴充佢嘅公司規模，例如煤氣公司、油麻地小輪等等。而直到今時今日，李兆基都重係新鴻基地產嘅副主席。
李兆基生嘅兩個仔李家傑同李家誠都好出名，李家誠娶咗當時喺無線電視做配角嘅徐子淇，徐子淇就被譽為「千億新婦」，呢單婚事喺當時社會上係一時佳話。大仔李家傑相比細佬就低調好多，而且佢冇咩誹聞。佢喺2011年去咗美國搵代母生咗三個仔，轟動香港，當時都有人質疑過佢有冇犯法，不過最後警方都冇告佢。
除咗李兆基一支之外，佢阿哥李兆麟都係做地產起家嘅。佢嘅兆安地產後來都成為上市公司，不過1986年就賣咗殼畀李明治嘅聯合系。佢嘅老婆佘少鴻係香港好出名嘅舖位投資者，人稱「兆安李太」。
李先念

李先念（1909年6月23號—1992年6月21號），湖北紅安人；中國人民解放軍高級將領。1927年加入中國共產黨。係中共第八至十二屆中央政治局委員，第十一、十二屆中央政治局常委。做過中華人民共和國主席，中共中央副主席，第七屆全國政協主席等職。係鄧小平主政時期嘅「中共八大元老」之一。
捉姦記

捉姦記（zuk1 gaan1 gei3）係吳回執導嘅1957年香港神秘電影。
捉馬騮系列

捉馬騮系列（英文：Ape Escape）係一隻平台遊戲系列，尤其係有搜集拉松嘅成份。
捉馬騮3

捉馬騮3（英文：Ape Escape 3），係由索尼互動娛樂開發嘅動作遊戲，2005年推出。
捉馬騮2

捉馬騮2（英文：Ape Escape 2），係由索尼互動娛樂開發嘅動作遊戲，2002年推出。